
การวิจัยครั้งนี้เป็นการวิจัยเชิงปฏิบัติการ (Action Research) มีวัตถุประสงค์เพื่อพัฒนาแนวทางการพยาบาลผู้ป่วยผ่าตัดปลูกถ่ายกระจกตา และประเมินประสิทธิผลของแนวทางการพยาบาลที่พัฒนาขึ้นต่อผลลัพธ์ทางคลินิกของผู้ป่วย ความพึงพอใจของผู้ป่วย และสมรรถนะด้านความรู้ของพยาบาลวิชาชีพ กลุ่มตัวอย่างประกอบด้วยพยาบาลวิชาชีพที่ปฏิบัติงานในหอผู้ป่วยตา จำนวน 9 คน และผู้ป่วยผ่าตัดปลูกถ่ายกระจกตา จำนวน 30 คน โรงพยาบาลศรีสะเกษ ดำเนินการวิจัยตามวงจร Plan–Act–Observe–Reflect (PAOR)
เครื่องมือที่ใช้ในการวิจัยประกอบด้วย แนวทางการพยาบาลผู้ป่วยผ่าตัดปลูกถ่ายกระจกตาที่ผู้วิจัยพัฒนาขึ้น แบบทดสอบความรู้ของพยาบาล จำนวน 15 ข้อ แบบประเมินความรู้ของผู้ป่วย แบบบันทึกผลลัพธ์ทางคลินิก และแบบสอบถามความพึงพอใจของผู้ป่วย วิเคราะห์ข้อมูลโดยใช้สถิติเชิงพรรณนา ได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน
ผลการวิจัยพบว่า แนวทางการพยาบาลที่พัฒนาขึ้นมีลักษณะเป็นกระบวนการพยาบาลอย่างเป็นระบบ ครอบคลุม 3 ระยะ ได้แก่ ระยะก่อนผ่าตัด ระยะหลังผ่าตัด และระยะเตรียมจำหน่ายและการติดตามต่อเนื่อง ผลการประเมินสมรรถนะด้านความรู้ของพยาบาลวิชาชีพ พบว่ามีคะแนนเฉลี่ยอยู่ในระดับสูงมาก (Mean = 14.89, SD = 0.33 จากคะแนนเต็ม 15 คะแนน) แสดงถึงความสม่ำเสมอของความรู้ในกลุ่มตัวอย่าง
ด้านผู้ป่วย พบว่ามีความรู้เกี่ยวกับโรคและการผ่าตัดอยู่ในระดับดี โดยข้อคำถามส่วนใหญ่มีอัตราการตอบถูกถึงร้อยละ 100 อย่างไรก็ตาม ยังพบความเข้าใจคลาดเคลื่อนในบางประเด็น เช่น การปฏิบัติตัวเมื่อมีอาการผิดปกติและการดูแลหลังผ่าตัด ในด้านผลลัพธ์ทางคลินิก พบว่า ผู้ป่วยส่วนใหญ่ไม่พบการติดเชื้อภายใน 30 วันหลังผ่าตัด (ร้อยละ 93.30) และไม่เกิดภาวะปฏิเสธกระจกตาภายใน 3 เดือน (ร้อยละ 93.30) ค่าเฉลี่ยความดันลูกตาหลังผ่าตัดเท่ากับ 17.9 มิลลิเมตรปรอท และผู้ป่วยร้อยละ 26.70 มีค่าความดันลูกตาสูงกว่า 21 มิลลิเมตรปรอทอย่างน้อย 1 ครั้ง ระยะเวลานอนโรงพยาบาลเฉลี่ยเท่ากับ 15.5 วัน ด้านความพึงพอใจของผู้ป่วย พบว่าโดยรวมอยู่ในระดับมากที่สุด (Mean = 4.78, SD = 0.11) โดยด้านที่มีค่าเฉลี่ยสูงสุด ได้แก่ การจัดสถานที่และป้ายบอกทิศทาง (Mean = 4.93, SD = 0.25) รองลงมาคือ บุคลากรมีความรู้และให้คำแนะนำได้ชัดเจน (Mean= 4.90, SD = 0.31) และความสะดวกสบายของสถานที่ (Mean = 4.87, SD = 0.35)
สรุปได้ว่า แนวทางการพยาบาลที่พัฒนาขึ้นมีประสิทธิผลในการส่งเสริมผลลัพธ์ทางคลินิก เพิ่มระดับความรู้ของพยาบาล และสร้างความพึงพอใจแก่ผู้ป่วยในระดับสูง จึงควรนำไปใช้เป็นแนวปฏิบัติมาตรฐานในหน่วยงาน และพัฒนาอย่างต่อเนื่องเพื่อยกระดับคุณภาพการพยาบาล

